b'\n_START_ARTICLE_\nPliskovica\n_START_SECTION_\nZgodovina\n_START_PARAGRAPH_\n19. oktobra 1943 je v Pliskovici 1. bataljon Kosovelove brigade zajel in razoro\xc5\xbeil 273 italijanskih karabinjerjev in 11 fa\xc5\xa1istov ter jim zaplenili mnogo bojne opreme.\n_START_SECTION_\nMladinski hotel Pliskovica\n_START_PARAGRAPH_\nMladinski hotel v Pliskovici je urejen v stari kra\xc5\xa1ki doma\xc4\x8diji, ki je kulturni spomenik ter kot pomemben element kra\xc5\xa1ke arhitekture ohranjena in obnovljena pod okriljem Zavoda za varstvo kulturne dedi\xc5\xa1\xc4\x8dine, ob\xc4\x8dine Se\xc5\xbeana in Evropske unije. Kra\xc5\xa1ka doma\xc4\x8dija obsega hi\xc5\xa1o (stanovanjski del) in skedenj (gospodarsko poslopje), kjer je v\xc4\x8dasih bila \xc5\xa1tala ali hlev za \xc5\xbeivino ter shramba za seno in kmetijske pridelke, ki jih je dru\xc5\xbeina pridelala na svojih njivah. Okoli hi\xc5\xa1e je veliko ograjeno dvori\xc5\xa1\xc4\x8de ali borja\xc4\x8d, ki je bilo v\xc4\x8dasih njivska povr\xc5\xa1ina, danes pa so tu igri\xc5\xa1\xc4\x8de za odbojko in nogomet, otro\xc5\xa1ka igrala ter prostor za druge dru\xc5\xbeabne igre in dru\xc5\xbeenja._NEWLINE_V hi\xc5\xa1i je urejena in opremljena skupna \xc4\x8dajna kuhinja, ki je gostom na voljo za uporabo. Zraven je tudi manj\xc5\xa1a jedilnica, ki ima lepo ohranjeno staro kra\xc5\xa1ko odprto ognji\xc5\xa1\xc4\x8de, ki je bilo v\xc4\x8dasih sredi\xc5\xa1\xc4\x8de dru\xc5\xbeinskega \xc5\xbeivljenja v hi\xc5\xa1i. V spodnjih prostorih je na razpolago tudi pralnica s pralnim in su\xc5\xa1ilnim strojem. V prvem nadstropju sta dve kopalnici s tu\xc5\xa1em, soba s \xc5\xa1tirimi pogradi ter soba z dvema posteljama. Na podstre\xc5\xa1ju je soba s petimi posteljami ter soba z desetimi pomo\xc5\xbenimi le\xc5\xbei\xc5\xa1\xc4\x8di. V skednju, v pritli\xc4\x8dju, je velika skupna soba, ki je namenjena tako izvajanju raznih programov kot dru\xc5\xbeenje ter spet dve kopalnici s tu\xc5\xa1em. V prvem nadstropju sta dve sobi: ena s temi pogradi in ena s sedmimi pogradi.\n_START_SECTION_\nZgodovina projekta in \xc5\xa1iritev aktivnosti\n_START_PARAGRAPH_\nLeta 2000 je mladina ob\xc4\x8dina Se\xc5\xbeana, zdru\xc5\xbeena v Mladinskem centru Podlaga iz Se\xc5\xbeane, skupaj z Medob\xc4\x8dinskem dru\xc5\xa1tvom prijateljev mladine Se\xc5\xbeana pri\xc5\xa1la na idejo o ustanovitvi mladinskega doma oziroma objekta s preno\xc4\x8di\xc5\xa1\xc4\x8di ni\xc5\xbejega cenovnega razreda, primernimi za mlade ki obi\xc5\xa1\xc4\x8dejo Kras. Ob\xc4\x8dina Se\xc5\xbeana je prisluhnila tem razmi\xc5\xa1ljanjem in ponudila objekt stare \xc5\xa1ole v Pliskovici, ki je pred tem vrsto let samevala._NEWLINE_Nad idejo so se ogreli tudi doma\xc4\x8dini, prebivalci Pliskovice. Skupaj z Zavodom za \xc5\xa1port, turizem in prosti \xc4\x8das Se\xc5\xbeana, v okviru katerega deluje Mladinski center Podlaga, je ob\xc4\x8dina prijavila projekt preureditve stare \xc5\xa1ole v mladinski dom za sofinanciranje na razpisu Sklada malih projektov programa Phare \xc4\x8dezmejnega sodelovanja Slovenija/Italija in pri tem uspela. Isto\xc4\x8dasno je lokacijo za svoj dom v tem delu Primorske iskal tudi Center \xc5\xa1olskih in ob\xc5\xa1olskih dejavnosti (C\xc5\xa0OD), zato je projekt prenove \xc5\xa1ole predvideval polovi\xc4\x8dno uporabo za potrebe mladinskega doma, drugo polovico pa za potrebe doma C\xc5\xa0OD. Kasneje pa se je izkazalo, da so prostorske zahteve za dom C\xc5\xa0OD ve\xc4\x8dje in bi zanj potrebovali celoten objekt stare \xc5\xa1ole in sosednjega \xc5\xbeupni\xc5\xa1\xc4\x8da. Tako je bilo potrebno najti novo lokacijo za mladinski dom. Poizvedovanja po vasi so privedla do Slam\xc4\x8deve doma\xc4\x8dije, zavarovane kot kulturni spomenik, vendar \xc5\xbee nekaj let zapu\xc5\xa1\xc4\x8den. Lastnik jo je bil pripravljen prodati Ob\xc4\x8dini in tako je mladinski dom dobil novo lokacijo. Po pripravi vse potrebne dokumentacije so nato poleti 2002 stekla gradbena in kasneje obrtni\xc5\xa1ka dela na doma\xc4\x8diji. Isto\xc4\x8dasno so \xc4\x8dlani projektnega sveta ob pomo\xc4\x8di zunanjih sodelavcev pripravili tudi promocijsko gradivo o mladinskem turizmu na Krasu in izdelali upravljalski na\xc4\x8drt s programskimi in finan\xc4\x8dnimi izhodi\xc5\xa1\xc4\x8di, ki so predvidevala ustanovitev javnega zavoda z dvema enotama, mladinskim centrom v Se\xc5\xbeani in mladinskim domom oziroma hostlom v Pliskovici. Skozi ta zavod se bo mladina aktivno vklju\xc4\x8devala v upravljanje doma in v re\xc5\xa1evanje drugih dru\xc5\xbebenih problemov na Krasu._NEWLINE_Obnova Slam\xc4\x8deve doma\xc4\x8dije in obet preureditve stare \xc5\xa1ole v dom C\xc5\xa0OD (konec leta 2001 je svet potrdil lokacijo v Pliskovici) sta v vasi Pliskovica povzro\xc4\x8dila vsesplo\xc5\xa1no mobilizacijo \xc4\x8dlove\xc5\xa1kih virov. Va\xc5\xa1\xc4\x8dani so podpirali prizadevanja mladine in so bili ves \xc4\x8das aktivno vklju\xc4\x8deni v na\xc4\x8drtovanje aktivnosti. Videli so in \xc5\xa1e vidijo prilo\xc5\xbenost bolj kvalitetnega razvoja vasi v navezavi na mladinski dom in dom C\xc5\xa0OD. Ne le mo\xc5\xbenost dodatnega zaslu\xc5\xbeka in obet novih delovnih mest, ampak predvsem novo \xc5\xbeivljenje, novo dogajanje v vasi in obet lep\xc5\xa1e prihodnosti so tisto, kar mladinski hotel prina\xc5\xa1a v vas._NEWLINE_Ob strokovni pomo\xc4\x8di Medob\xc4\x8dinskega dru\xc5\xa1tva prijateljev mladine Se\xc5\xbeana so v vasi za\xc4\x8dele vznikati \xc5\xa1tevilne ideje in aktivnosti. Pripravljali so pohode, na katerih so spoznavali okolico Pliskovice, za\xc4\x8deli so brskati po zgodovini vasi, bele\xc5\xbeili so stare \xc5\xa1ege in navade. V \xc4\x8dasu praznika terana in pr\xc5\xa1uta so izdali promocijsko zgibanko, v kateri so predstavili vas in razen dobrote ter lepote, ki so doma v Pliskovici. Nara\xc5\xa1\xc4\x8dalo je tudi zanimanje za kulturno \xc5\xbeivljenje. Predvsem pa so se zavedali, da mladinski dom in dom C\xc5\xa0OD potrebujeta urejeno vas in okolico, potrebujeta dodatno ponudbo, ki bo mlade in nekoliko manj mlade goste zadr\xc5\xbeala v vasi in na Krasu. Ciljna skupina gostov niso le mladi popotniki, ki potrebujejo preno\xc4\x8di\xc5\xa1\xc4\x8de, ampak tudi planince, kolesarji in jamarji, vsi ljubitelji in raziskovalci Krasa. Zato je Medob\xc4\x8dinsko dru\xc5\xa1tvo prijateljev mladine Se\xc5\xbeana s pomo\xc4\x8djo Pilotnega projekta Kras navezalo stik z danskimi nevladnimi organizacijami z namenom izmenjave izku\xc5\xa1enj in finan\xc4\x8dnega sodelovanja. Tako je nastal Dansko-slovenski projekt sodelovanja pri razvoju zelenega in trajnostnega turizma ter prosto\xc4\x8dasnih aktivnosti, kjer je na danski strani sodelovalo Dansko pohodni\xc5\xa1ko zdru\xc5\xbeenje (Dansk Vandrelaug). \xc5\xa0tudijski obiski na Danskem in Dancev na Krasu so bili namenjeni prenosu danskega znanja, potrebnega pri upravljanju z mladinskimi domovi in na\xc4\x8drtovanjem tematskih poti, prakti\xc4\x8dni rezultat projekta pa je kra\xc5\xa1ka u\xc4\x8dna pot Pliska na planotastem svetu med Pliskovico in Kosoveljami.\n_START_SECTION_\nPliskina pot\n_START_PARAGRAPH_\nPliskina pot je kra\xc5\xa1ka u\xc4\x8dna pot, kro\xc5\xbeno speljana po planotastem svetu v osr\xc4\x8dju Krasa, med Pliskovico in Kosoveljami. Izhodi\xc5\xa1\xc4\x8de je v Pliskovici. V dol\xc5\xbeini \xc5\xa1estih kilometrov je pot brez omembe vrednih vzponov in spustov speljana po nekdaj obdelanem svetu, ki se danes vse bolj zara\xc5\xa1\xc4\x8da. Ob poti spoznavamo, kako narava oblikuje podobo kra\xc5\xa1ke krajine in kako jo pri tem dopolnjuje \xc4\x8dlovek. Na poti spoznavamo, kako so Kra\xc5\xa1evci \xc5\xbeiveli in \xc5\xa1e \xc5\xbeivijo od zemlje, koliko truda je bilo potrebno, da so kamniti svet spremenili v njive, travnike in pa\xc5\xa1nike. Videti je, kaj vse so znali narediti iz kamenja, kako so se na brezvodnem povr\xc5\xa1ju znali oskrbeti z vodo, kako so znali izkoristiti darove narave.'